CELEX: 62015TN0508
Language: mt
Date: 2015-09-02 00:00:00
Title: Kawża T-508/15: Rikors ippreżentat fit-2 ta’ Settembru 2015 – Ir-Repubblika tal-Litwanja vs Il-Kummissjoni Ewropea

9.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/29
            
         Rikors ippreżentat fit-2 ta’ Settembru 2015 – Ir-Repubblika tal-Litwanja vs Il-Kummissjoni Ewropea
   (Kawża T-508/15)
   (2015/C 371/32)
   Lingwa tal-kawża: il-Litwan
   
      Partijiet
   
   
      Rikorrenti: Ir-Repubblika tal-Litwanja (rappreżentanti: D. Kriaučiūnas, R. Krasuckaitė, M. Palionis u A. Petrauskaitė, aġenti)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla d-deċiżjoni ta’ implementazzjoni tal-Kummissjoni Ewropea (UE) 2015/1119 tat-22 ta’ Ġunju 2015 li teskludi mill-finanzjament tal-Unjoni Ewropea ċertu nfiq imġarrab mill-Istati Membri skont il-Fond Agrikolu Ewropew ta’ Garanzija (FAEG) u skont il-Fond Agrikolu Ewropew għall-Iżvilupp Rurali (FAEŻR), sa fejn hija indirizzata lir-Repubblika tal-Litwanja u tirreferi għall-iskema ta’ rtirar kmieni mill-produzzjoni tal-komoditajiet agrikoli (linja tal-baġit: 6711);
            
         
               —
            
            
               tikkundanna lill-Kummissjoni Ewropea għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka motiv wieħed, li jallega ksur tad-dritt tal-UE:
   Billi adottat id-deċżiżjoni kkontestata, il-Kummissjoni kisret l-Artikolu 52(2) tar-Regolament (UE) Nru 1306/2013 (1) flimkien mal-prinċipju ta’ proporzjonalità, għaliex:
   
               1.
            
            
               Mingħajr ma ħadet inkunsiderazzjoni n-natura tal-ksur u d-dannu finanzjarju kkawżat lill-Unjoni Ewropea, il-Kummissjoni applikat korrezzjoni b’rata fissa, minkejja l-fatt li l-informazzjoni ppreżentata wara l-verifika ex post tal-applikazzjonijiet kollha, imwettqa mil-Litwanja b’mod xieraq u raġonevoli, ippermettiet li jiġi ddeterminat bi preċiżjoni d-dannu finanzjarju li fil-verità ġie kkawżat lill-Unjoni Ewropea. Il-Ġvern tar-Repubblika tal-Litwanja jsostni li l-verifiki ex post imwettqa mill-awtoritajiet Litwani huma mod xieraq sabiex jiġi ddeterminat bi preċiżjoni d-dannu lill-fondi, għaliex:
               
                           —
                        
                        
                           il-kriterji magħżula għall-verifiki huma konsistenti mal-kunċett ta’ produzzjoni tal-komoditajiet agrikoli;
                        
                     
                           —
                        
                        
                           il-Kummissjoni bi żball rabtet il-kunċett ta’ produzzjoni tal-komoditajiet agrikoli mal-kunċett ta’ rziezet ta’ semi sussistenza;
                        
                     
                           —
                        
                        
                           il-Kummissjoni naqset milli tieħu inkunsiderazzjoni l-għanijiet tar-Repubblika tal-Litwanja u l-miżuri li kienu spjegati ċarament fid-dokumenti tal-programmi ta’ żvilupp rurali.
                        
                     
         
               2.
            
            
               F’kull każ, il-Kummissjoni applikat ħażin il-korrezzjoni finanzjarja eċċessiva ta’ 5 %, għaliex l-applikazzjoni ta’ din il-korrezzjoni hija prevista biss meta r-riskju ta’ telf għall-baġit tal-UE jkun sinjifikattiv, filwaqt li l-verifiki mwettqa u l-informazzjoni ppreżentata mir-Repubblika tal-Litwanja wrew biss riskju finanzjarju żgħir lill-baġit tal-UE li setgħa seħħ.
            
         
      (1)  Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU 2013 L 347, p. 549).